उद्धव गुट को एक और झटका, तीर हाथ से निकला, कमान ढीली पड़ी
Maharashtra Shiv Sena Poll Symbol उद्धव ठाकरे के गुट को एक और झटका मिला है। चुनाव आयोग के बाद अब सुप्रीम कोर्ट ने भी उद्धव की माँग को ठुकरा दिया है।
उद्धव ठाकरे के गुट को एक और झटका मिला है। चुनाव आयोग के बाद अब सुप्रीम कोर्ट ने भी उद्धव की माँग को ठुकरा दिया है। उद्धव गुट ने चुनाव आयोग के फ़ैसले पर रोक की माँग की थी। दरअसल, चुनाव आयोग ने शिंदे गुट को ही असल शिवसेना घोषित कर आधिकारिक निशान यानी चुनाव चिन्ह भी शिंदे गुट को ही दे दिया था। उद्धव गुट को इसमें केंद्र सरकार की तरफ़दारी दिख रही थी।
उद्धव ठाकरे ने आरोप भी लगाया था कि सब कुछ केंद्र सरकार के इशारे पर चल रहा है। हमें नीचा दिखाया जा रहा है, लेकिन अब सुप्रीम कोर्ट ने भी चुनाव आयोग के फ़ैसले पर रोक लगाने से इनकार कर दिया है। कोर्ट ने कहा कि शिंदे गुट ने आयोग के सामने खुद को साबित किया है इसलिए रोक लगाने की कोई गुंजाइश नहीं बचती।
कोर्ट ने शिंदे गुट से यह ज़रूर कहा है कि चूँकि वे अब आधिकारिक रूप से शिवसेना हैं इसलिए पूरी तरह अलग होने या कोई अंतिम फ़ैसला आने तक ऐसा कोई व्हिप जारी न करें जिसका पालन न करने पर उद्धव गुट के विधायकों या सांसदों की सदस्यता पर ख़तरा मंडराने लगे। शिंदे गुट ने कोर्ट की इस बात का मान रखा जो कि रखना ही था। पार्टी कार्यालयों और बैंक खातों के बारे में भी सावधानी बरतने को कहा गया है। हालाँकि कोर्ट ने इस मामले में भी यथास्थिति का आदेश देने से साफ़ इनकार कर दिया है।
दरअसल, 26 फ़रवरी को महाराष्ट्र में विधानसभा उपचुनाव होने हैं। इसमें उद्धव गुट की मजबूरी यह है कि उसे अलग नाम और अलग या नए चुनाव चिन्ह से चुनाव लड़ना होगा। जबकि शिंदे गुट शिवसेना के नाम से और उसके आधिकारिक चुनाव चिन्ह तीर कमान के ज़रिए उपचुनाव में उतरेगा।
उधर देर से ही सही, दिल्ली नगर निगम चुनाव के अस्सी दिन बाद ही सही आप की महिला मेयर बन गईं हैं। आप पार्टी की शैली ओबरॉय ने भाजपा की रेखा गुप्ता को 34 वोटों से हरा दिया है। कुल मिलाकर दिल्ली को दस साल बाद कोई महिला मेयर मिली हैं।
2011 में भाजपा की रजनी अब्बू आख़िरी महिला मेयर थीं। इसके बाद 2012 में शीला दीक्षित सरकार ने दिल्ली नगर निगम को तीन हिस्सों में बाँट दिया था। 2022 में फिर से इन तीनों हिस्सों को मिलाकर एक कर दिया गया।
बहरहाल, दिल्ली में भाजपा को हार मिली है और उधर महाराष्ट्र में उद्धव ठाकरे तिलमिलाए हुए हैं। देखना यह है कि महाराष्ट्र विधानसभा उपचुनाव में किसे हार मिलती है और किसके हिस्से में फूलों का हार आता है।